รวบรวมมรดกภูมิปัญญากว่า 1,000 รายการ แสดงและจำหน่ายครั้งแรกของประเทศ 16 - 20 กุมภาพันธ์นี้
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากนโยบายของรัฐบาลในการสร้างความเข้มแข็งและฟื้นฟูเศรษฐกิจของประเทศที่ได้รับผลกระทบจากการแพร่ระบาดของโรคโควิด-19 กระทรวงวัฒนธรรม จึงได้จัดงานแสดงและจำหน่ายผลิตภัณฑ์วัฒนธรรมชุมชนไทย  CCPOT GRAND EXPOSITION ครั้งแรกของประเทศไทย เพื่อกระตุ้นเศรษฐกิจจากการคัดสรรมรดกภูมิปัญญาท้องถิ่นเป็นผลิตภัณฑ์ ที่มีความร่วมสมัยได้กว่า 5,000 รายการ พร้อมจัดแผนการตลาดทั้งในและต่างประเทศการจัดงานครั้งนี้ ถือเป็นการเปิดตัวผลิตภัณฑ์ระดับพรีเมียมที่ได้คัดเลือกมาเปิดตัวกว่า 1,000 รายการ ซึ่งเป็นการพัฒนาร่วมกันระหว่างชุมชน ผู้ประกอบการด้านวัฒนธรรมและนักออกแบบ และการจัดจำหน่ายผลิตภัณฑ์จากทุนทางวัฒนธรรมของชุมชน อาทิ ผลิตภัณฑ์ผ้าไทย ผลิตภัณฑ์เครื่องแต่งกายและเสื้อผ้า  เครื่องประดับ ผลิตภัณฑ์หัตถศิลป์ เช่น เฟอร์นิเจอร์ ของใช้งานฝีมือ งานจักสาน ของที่ระลึก รวมถึงการเปิดเวทีเจรจาจับคู่ธุรกิจไปยังกลุ่มผู้ซื้อเป้าหมายกว่าหมื่นราย คาดหวังการจัดกิจกรรมจะเกิดการกระตุ้นเศรษฐกิจได้มูลค่าหลายร้อยล้านบาท  ผู้สนใจสามารถเข้าร่วมงานแสดงสินค้า ทั้งสถานที่จริงระหว่างวันที่ 16 - 20 กุมภาพันธ์ 2565  ณ สยามพารากอนชั้น 5 และลานพาร์คพารากอน ชั้น M ภายใต้มาตรการป้องกันโควิด-19 อย่างเคร่งครัด หรือสามารถรับชมผ่านออนไลน์ซึ่งเปิดโอกาสให้กลุ่มผู้ส่งออก นำเข้าและตัวแทนจำหน่ายสินค้าได้ชมงานแสดงเสมือนจริง ในรูปแบบ Online Virtual Exhibition